Forbundet bruker også 3 millioner kroner på avisannonser, noe som er like mye som Venstre og KrFs valgkampbudsjetter til sammen. Jan Davidsen mener det de bruker totalt i valgkampen tilsvarer det en håndfull medlemmer taper bare i pensjon hvis Høyre og Frp får gjennomslag for sin politikk. – Det er så enkelt som at vi må være til stede på den politiske arenaen for å forsvare interessene til medlemmene våre, sier Davidsen. Fagforbundets motpart i lønnsoppgjørene, NHO, mener det er vanvittig at de bruker så mye penger på å støtte valgkampen. – Det er et demokratisk problem når en aktør går så tungt inn med pengestøtte og egen kampanje i et demokratisk valg, sier direktør for næringspolitikk i NHO Service, Dag Ekelberg.